རང་བྱུང་ཁམས་ཆེན་པོའི་ཕྱི་རོལ་ཡུལ་གྱི་དངོས་པོའི་གནས་ཚུལ་ངོ་མའི་ཐོག་ནས་དཔྱད་ནའང༌།ཡར་ཀླུང་གཙང་པོ་ཞེས་པའི་ཐ་སྙད་ནི་ཆུ་དེ་ཡར་ལུང་དུ་འབབ་པ་ལ་བརྟེན་ནས་ཆགས་པ་ཟེར་བ་དེ་ཅུང་མི་འཚམ་པར་མངོན་པ་ནི།སྲིད་པའི་དལ་འབབ་འདི་ཆུ་འགོ་མངའ་རིས་ས་ཁུལ་ཁོངས་སྤུ་ཧྲེང་རྫོང་གི་ས་ཐོག་ནས་ཐོན་ཏེ་གཞིས་རྩེ་ས་ཁུལ་ཁོངས་འབྲོང་པ་དང༌།ས་དགའ།ངམ་རིང༌།ལྷ་རྩེ།བཞད་མཐོང་སྨོན།གཞིས་ཀ་རྩེ།རིན་སྤུངས་བཅས་དང༌།ལྷ་ས་གྲོང་ཁྱེར་ཁོངས་ཀྱི་སྙེ་མོ་དང༌།ཆུ་ཤུར།དེ་བཞིན་ལྷོ་ཁ་ས་ཁུལ་ཁོངས་གོང་དཀར།གྲ་ནང།སྣེ་གདོང་ཟངས་རི།རྒྱ་ཚ་བཅས་དང༌།ཉིང་ཁྲི་ས་ཁུལ་ཁོངས་སྣང་རྫོང༌།སྨན་གླིང༌།མེ་ཏོག་བཅས་རྫོང་ཁག་བཅོ་བརྒྱད་ཀྱི་ས་ཆ་བརྒྱུད་རིམ་བཞིན་འབབ་པ་མ་ཟད།དེའི་ནང་ནས་འབྲོང་པ་དང༌།ས་དགའ།ལྷ་རྩེ།སྣང་རྫོང༌།སྨན་གླིང༌།མེ་ཏོག་སོགས་རྫོང་ཁག་འགའ་ཞིག་གི་ས་ཆའི་དཀྱིལ་གཞུང་གཤགས་ནས་འབབ་ཀྱིན་ཡོད་ཅིང༌།རྫོང་ལ་ལའི་ས་ཐོག་རིང་ཚད་ཧ་ལམ་སྤྱི་ལེ་བརྒྱ་ཕྲག་ཁ་ཤས་ཀྱི་བར་དུ་འབབ་པ་སོགས་བོད་རང་སྐྱོང་ལྗོངས་ཀྱི་ས་ཁྲའི་ཐོག་གསལ་པོར་མངོན་ཐུབ་པ་ལྟར།གཙང་པོ་འདིར་ས་གནས་དེ་རིགས་གང་ཞིག་གིའང་མིང་མ་ཆགས་པར་ལྷོ་ཁ་སྣེ་གདོང་རྫོང་ཁོངས་ཡར་ལུང་གི་ལུང་མདར་རིང་ཚད་སྤྱི་ལེ་བཅུ་ཕྲག་འགའ་ཞིག་ཙམ་བརྒྱུད་པ་ཁོ་ན་ལ་བརྟེན་ནས་ཡར་ཀླུང་ཞེས་པའི་ཡུལ་གྱི་ཐ་སྙད་དེ་ཆུ་ཀླུང་ཆེན་པོ་འདི་ལྟ་བུའི་སྤྱི་མིང་དུ་ཆགས་པ་ཡིན་ཟེར་བ་དེ་ནི་མི་རྣམས་ཀྱིས་གོ་བ་ལོན་དཀའ་བ་ཞིག་ལོས་ཡིན།ཉེ་ཆར་བོད་ལྗོགས་ཉིན་རེའི་ཚགས་པར་ཐོག་འཁོད་པའི་སྔོ་ལྗང་ཅན་གྱི་ཁྱམས་རིང་བསྐྲུན་པ་ཞེས་པའི་རྩོམ་ཡིག་ནང༌།ཡར་ཀླུང་གཙང་པོའི་འགོག་སྲུང་ཤིང་ནགས་ཡར་ཀླུང་གཙང་པོའི་དབུས་རྒྱུད་དུ་གནས་ཤིང༌།རྩེད་ཐང་གྲོང་བརྡལ་ལྟེ་བར་བྱེད་པ་དང༌།ནུབ་གོང་དཀར་རྫོང་ཁོངས་ཉ་སོག་ཤང་དང་ཤར་ཟངས་རི་རྫོང་ཁོངས་ཞོལ་པ་ཤང་བར་ཡིན་པ་དང༌།འགོག་སྲུང་ཤིང་ནགས་རྫོང་བཞིའི་ཤང་བཅུ་བཞིར་ཁྱབ་པ་དེའི་ནང་བྱེ་ཐང་གིས་ནགས་བཟོའི་སྤྱིའི་རྒྱ་ཁྱོན་གྱི་བརྒྱ་ཆ་བདུན་ཅུ་དང༌།སྐས་རིམ་ལྟར་གྱི་ས་ཆ་བརྒྱ་ཆ་སུམ་ཅུ་བཟུང་ཡོད་ཅེས་དང༌།རྫོང་བཞིའི་བྱེ་འགོག་ནགས་བཟོ་བྱས་པའི་རྒྱ་ཁྱོན་སྟོན་སྐབས་ཡར་ལུང་གཙང་འགྲམ་དུ་རིང་ཚད་སྤྱི་ལེ་ཉི་ཤུ་ལྷག་ཙམ་དང་ཞེང་ཚད་སྤྱི་ཁྲེ་བདུན་བརྒྱ་ལྷག་ཙམ་ལོན་པའི་ནགས་ཚལ་སྟར་ཕྲེང་ལྟར་ཆགས་ཤིང༌།རྩེད་ཐང་དུ་མུའུ་ཉིས་ཁྲི་ལྔ་སྟོང་ལྷག་ཙམ་རྒྱུད་ཀྱི་འགོག་སྲུང་ཤིང་ནགས་བཟོས་པར་སྤྱི་ཚོགས་དང༌།དཔལ་འབྱོར།སྐྱེ་ཁམས་བཅས་ཀྱི་ཕན་འབྲས་ཧ་ཅང་ཆེན་པོ་ཐོབ་ཅེས་སོགས་གསལ་བ་དེ་ཚོའི་ཐོག་ནས་ལྷོ་ཁ་ས་ཁུལ་སྤྱི་དང༌།བྱེ་བྲག་རྩེད་ཐང་སྟེ་ཡར་ལུང་གི་མདར་གཙང་པོའི་རྒྱུག་ཡུལ་ཐུང་ངུ་ལས་མེད་པ་རྟོགས་ཐུབ།དེས་ཡར་ཀླུང་གཙང་པོ་འདི་ཉིད་བོད་ལྗོངས་ས་མཐོའི་ཐོག་འབབ་པའི་སྤྱིའི་རིང་ཚད་ཀྱི་བརྒྱ་ཆ་གཅིག་གཉིས་ལྷག་ཟིན་གྱི་མེད་པ་རྒྱུས་ཅན་ཀུན་གྱིས་གོ་བས་ཆོད་གསལ་ཡིན།ད་དུང་སྟོན་དགོས་པ་ཞིག་ནི་བོད་རྒྱ་ཚིག་མཛོད་ཆེན་མོ་དེ་རང་གི་ནང༌།ཡར་ཆབ་གཙང་པོ།ཡར་ཀླུངས་གཙང་པོ་སྟེ་འཕྱོངས་རྒྱས་རྫོང་དང་སྣེ་གདོང་རྫོང་བརྒྱུད་སྐབས་ཀྱི་མིང་ཞེས་གསལ་བཤད་ཀྱང་གནང་འདུགའདི་ལྟར་ན་ཡར་ཀླུང་གཙང་པོ་དེ་སྔོན་ལ་འཕྱོངས་རྒྱས་རྫོང་གི་ལུང་གཞུང་བརྒྱུད་འབབ་ཅིང༌།དེ་ནས་སྣེ་གདོང་རྫོང་བཅས་ཡར་ལུང་གི་ལུང་གཞུང་བརྒྱུད་འབབ་པ་བཅས་ཀྱི་སྐབས་སུ་ཆུ་ཀླུང་དེའི་མིང་ལ་ཡར་ཆབ་གཙང་པོ་སྟེ་དོན་ལ་ཡར་ཀླུང་གཙང་པོ་ཞེས་ཟེར་བ་ཡིན་ཚུལ་བསྟན་འདུག་མོད།འོན་ཀྱང་དོན་དངོས་ལ་སྲིད་པའི་ཆུ་ཆེན་དེ་ནི་འཕྱོངས་རྒྱས་རྫོང་བརྒྱུད་ནས་འབབ་པ་ལྟ་ཞོག་རྫོང་དེའི་མངའ་ཁོངས་ས་ཆའི་ཟུར་ཆ་ཙམ་ལའང་འབབ་ཀྱི་མེད་པ་མ་ཟད།སྣེ་གདོང་རྫོང་སྟེ་ཡར་ལུང་གིའང་ཡུལ་གྱི་མདའ་ཁོ་ནར་ཕྲེད་བཅད་ཀྱིས་ཟངས་རི་རྫོང་གི་ས་ཁོངས་སུ་འབབ་པ་བཅས་གནས་ཚུལ་འདི་དག་ལ་དཔག་ན།ཚིག་མཛོད་ཆེན་མོའི་འགྲེལ་བཤད་དུམ་བུ་འདི་མཛད་པ་པོ་རང་ལའང་ཡར་ཀླུང་གཙང་པོ་དེ་ལྷོ་ཁ་ས་ཁུལ་གྱི་རྫོང་གང་དང་གང་ཞིག་ཏུ་ཚུལ་ཇི་ལྟར་འབབ་པའི་ཆགས་བབ་དངོས་ཐུགས་རྒྱུས་མེད་པ་གསལ་པོར་མཚོན་རུང༌།དེ་ནི་མཁས་དབང་དགེ་འདུན་ཆོས་འཕེལ་གྱིས་རྒྱལ་ཁམས་རིག་པས་བསྐོར་བའི་གཏམ་རྒྱུད་གསེར་གྱི་ཐང་མའི་ནང༌།དཔལ་ལྡན་འབྲས་སྤུངས་མཆོད་རྟེན་གྱི་ཆགས་ཡུལ་སྐོར་གསུངས་པའི་མཇུག་ཏུ་བསྟན་པར།སའི་ངོས་འཛིན་འདི་སོང་མཁན་དང་སྐོར་མཁན་ཞིག་གིས་ཤེས་ནུས་ཀྱི།སྡེ་སྣོད་གསུམ་དང་རྒྱུད་སྡེ་བཞི་ལ་སྦྱངས་ནས་ཅུང་འོང་བ་ཞིག་མིན་མཆི་སྟེ།རྒྱ་གར་ལྟ་བུའི་ཐག་རིང་པོའི་ཡུལ་རྣམས་ཕར་ཞོག་དཔེར་ན་ཨ་ཆུང་གནམ་རྫོང་དང༌།དན་ཏིག་གཉིས་ཀའི་བར་ན་ཉིན་ལམ་གཅིག་གཉིས་ཡོད་པས།ཨ་མདོ་བ་སུ་ཡང་མགོ་འཁྲུགས་མི་སྲིད་མོད།འགོས་ལོ་སོགས་གནའ་དུས་ཀྱི་དབུས་གཙང་གི་མཁས་པ་མང་པོས་གནམ་རྫོང་དན་ཏིག་ན་ཡོད་པར་བཤད་པ་བཞིན་ནོ་ཞེས་གསལ་བ་ལྟར་ཐུགས་ཁག་མ་མཆིས་པ་ལྟ་བུ་ཡིན་རུང༌།འདིར་རང་བྱུང་ཁམས་ཀྱི་དངོས་ཡོད་ས་ཆུའི་གནས་ལུགས་ངོ་མའི་ཐད་ནས་ཀྱང༌།ཡར་ཀླུང་གཙང་པོ་ཞེས་པའི་མིང་དེ་ཡུལ་ཡར་ལུང་གི་ཐ་སྙད་དང་རང་དགར་འབྲེལ་བ་བྱས་ནས་བཤད་ན་དོན་དངོས་ཀྱི་གནས་ཚུལ་དང་མཐུན་པར་མ་མཐོང་ངོ༌།།